钦定古今图书集成/理学汇编/学行典/第290卷 > 礼记 > 《礼器》
## 钦定古今图书集成/理学汇编/学行典/第290卷 > 礼记 > 《礼器》

“忠信”，礼之本也。

〈陈注〉先王制《礼》，广大精微，惟忠信者能学之。无忠信则礼不可立。〈大全〉长乐陈氏曰：“有忠有信，则内有主而能正，故曰‘礼之本’。”

又

君子曰：“甘受和，白受采，忠信之人可以学礼。苟无忠
信之人，则礼不虚道。”是以得其人之为贵也。

〈大全〉马氏曰：“甘者，味之美质也。白者，色之美质也。忠信者，人之美质也，然后可以文之也。故甘则受和，白则受采，忠信之人可以学礼，和所以文其味，采所以文其色，礼所以文其忠信。质不能立于内，则文不可行于外，故曰：忠信，礼之本；义理，礼之文。无本不立，无文不行。苟无忠信之人，则礼不虚道”，道之为言行也。